**ΚΑΝΟΝΙΣΜΟΣ ΛΕΙΤΟΥΡΓΙΑΣ ΔΗΜΟΤΙΚΟΥ ΛΑΧΑΝΟΚΗΠΟΥ ΔΗΜΟΥ ΚΑΛΑΜΑΤΑΣ**

1. Ο Δήμος θα παραχωρήσει σε ενδιαφερόμενους δημότες τεμάχια έκτασης πενήντα (50) τετραγωνικών μέτρων στο Δημοτικό οικόπεδο (3 περίπου στρέμματα για την καλλιέργεια ετήσιων λαχανικών και φρούτων με δική τους φροντίδα που θα προορίζονται για την κάλυψη των αναγκών των οικογενειών τους.
2. Δεν θα υπάρχει ενοίκιο, όμως οι δικαιούχοι δεν θα μπορούν να πωλούν τα παραγόμενα προϊόντα, τα οποία θα προορίζονται αποκλειστικά για οικογενειακή, αλλά  και κοινωφελή κατανάλωση, αφού το 10%  της παραγωγής,  θα πηγαίνει για την ενίσχυση των συσσιτίων του δήμου, καθώς και για το κοινωνικό παντοπωλείο.
3. Η επιλογή και διάθεση των τεμαχίων θα γίνει βάσει ζήτησης και κοινωνικών κριτηρίων. Στους δικαιούχους που θα επιλεγούν θα παραχωρείται χρονικό περιθώριο ενός μήνα για την έναρξη της καλλιέργειας. Σε περίπτωση μη αγροτικής αξιοποίησης μέσα σε αυτό το διάστημα, η έκταση θα παραχωρείται σε άλλον ενδιαφερόμενο.
4. Η παραχώρηση θα γίνεται για χρονικό διάστημα 12 μηνών .
5. Οι δαπάνες για κατεργασία εδάφους, προμήθεια σπόρων ή φυταρίων και εργαλείων θα βαρύνουν τους ενδιαφερόμενους.
6. Δεν επιτρέπεται η παραχώρηση περισσότερων από πενήντα (50) τετραγωνικών μέτρων στην ίδια οικογένεια.
7. Οι υποψήφιοι καλλιεργητές πρέπει απαραίτητα να είναι κάτοικοι Δήμου Καλαμάτας και μάλιστα να διαμένουν πλησίον των περιοχών εφαρμογής του Δημοτικού Λαχανόκηπου, που να αποδεικνύεται από ένα πρόσφατο λογαριασμό οργανισμού κοινής ωφέλειας.

Προτεραιότητα θα δοθεί στους κατόχους χαμηλών εκκαθαριστικών σημειωμάτων, στους πολύτεκνους και στους πολίτες που δεν διαθέτουν αγροτεμάχια. Τα απαραίτητα δικαιολογητικά που θα πρέπει οι ενδιαφερόμενοι να καταθέσουν στο Δήμο, όταν ανακοινωθεί η ημερομηνία υποβολής των αιτήσεων, είναι:

* Αίτηση
* Φωτοτυπία ταυτότητας.
* Πιστοποιητικό μόνιμης κατοικίας
* Πιστοποιητικό οικογενειακής κατάστασης
* Φορολογική Δήλωση Ε1 και Ε9
* Πρόσφατος λογαριασμός οργανισμού κοινής ωφέλειας

1. Η καλλιέργεια των λαχανόκηπων που θα παραχωρηθούν πρέπει να γίνεται μόνο με βιολογικές μεθόδους, απαγορευόμενης της χρήσης χημικών λιπασμάτων, ζιζανιοκτόνων και φυτοφαρμάκων στους ατομικούς λαχανόκηπους.
2. Οι καλλιεργητές των λαχανόκηπων θα πρέπει να παρακολουθήσουν υποχρεωτικά τα μαθήματα βιολογικής καλλιέργειας που θα οργανώσει ο Δήμος.
3. Οι καλλιεργητές οφείλουν να σέβονται και να μην προξενούν βλάβες με τους χειρισμούς τους σε διπλανούς λαχανόκηπους.
4. Αντίγραφο του κανονισμού πρέπει να παραδίδεται σε κάθε καλλιεργητή, ο οποίος θα υπογράφει στο σχετικό έγγραφο παραχώρησης του Δήμου ότι τον αποδέχεται στο σύνολό του και ότι θα τον τηρήσει.
5. Σε περίπτωση που τα υπάρχοντα κηποτεμάχια δεν επαρκούν για την κάλυψη των αναγκών όσων εκδήλωσαν ενδιαφέρον, η Δημοτική Επιτροπή Λαχανόκηπου μετά την κάλυψη των αναγκών των ατόμων που έχουν προτεραιότητα (άποροι, πολύτεκνοι, μονογονεϊκές οικογένειες, ειδικών αναγκών, κ.ά.) θα προχωρεί σε δημόσια κλήρωση.
6. Ο κανονισμός θα ισχύει για μια καλλιεργητική χρονιά και μπορεί να τροποποιείται κάθε χρόνο με βάση της εμπειρίες που συγκεντρώθηκαν από την εφαρμογή του.
7. Ο κανονισμός δεν έχει σκοπό να επιβάλλει απαγορεύσεις αλλά να συμβάλλει στην ομαλή συνεργασία μεταξύ όλων των καλλιεργητών.
8. Ο Δήμος θα βραβεύει κάθε χρόνο τους δημότες-κηπουρούς που κατάφεραν να παράξουν τα καλύτερα σε ποιότητα και ποσότητα λαχανικά και όσους συμβάλλουν στη διατήρηση των ντόπιων ποικιλιών.
9. Την ευθύνη λειτουργίας του Δημοτικού Λαχανόκηπου και τήρησης του παρόντος κανονισμού έχει η Δημοτική Επιτροπή Λαχανόκηπου προς την οποία πρέπει να απευθύνονται τυχόν προτάσεις βελτίωσης ή τροποποίησης του κανονισμού ή ενστάσεις ή διαφορές που αναφύονται μεταξύ καλλιεργητών.
10. Η Δημοτική Επιτροπή Λαχανόκηπου έχει το δικαίωμα να τροποποιήσει διατάξεις του παρόντος κανονισμού αν αποδειχθεί ότι χρήζουν προσαρμογής και να ζητήσει εκ των υστέρων την έγκριση του Δημοτικού Συμβουλίου για αυτές τις τροποποιήσεις.